Koropuna
Koropuna arba Snieguotoji Koropuna (isp. Nevado Coropuna, keč. Qurupuna) – aukščiausias ir didžiausias Peru ugnikalnis. Stūkso šalies pietuose, Anduose, Arekipos departamente, 150 km į šiaurės vakarus nuo Arekipos. Aukštis 6337 m (kai kurie šaltiniai pateikia 6425 m). Koropuna – masyvus, ledynais padengtas kompleksinis stratovulkanas, iškilęs plynaukštėje. Užima 12 x 20 km teritoriją ir turi 6 viršūnes. Pastovi ledo kepurė užima 130 km² plotą (sniego ribos aukštis apie 5800 m). Veržiasi solfataros. Koropunos viršukalnėje rasta inkų kultūros tekstilės liekanų, taigi manoma, kad į kalną įkopta dar prieškolumbiniais laikais. Pastaraisiais laikais pirmąsyk įkopta 1911 m.